Illyustrativ foto Joriy yilning 3 dekabr kuni Samarqand viloyatining Past Darg‘om tumanida yashovchi S.U. (ayol) uyini isitish maqsadida o‘tin yoqib, cho‘g‘larini yotoqxonasiga olib kirishi oqibatida o‘zi va 3 nafar farzandlari is gazidan zaharlangan. Ularga kasalxonada tibbiy yordam ko‘rsatilgan. Bu haqda O‘zbekiston Respublikasi IIV Jamoatchilik va ommaviy axborot vositalari bilan aloqalar boshqarmasi xabar bermoqda. Shuningdek, joriy yilning 3 dekabr kuni Sirdaryo viloyatining Oqoltin tumanida yashovchi N.Yu. (ayol) uyida isitish pechini yoqib uxlab qolishi oqibatida, isitish pechidan sizib chiqqan tabiiy gaz isidan o‘zi va 3 nafar farzandlari zaharlangan. Ularga kasalxonada tibbiy yordam ko‘rsatilgan. Har ikkala holat yuzasidan surishtiruv ishlari olib borilmoqda. Eslatib o‘tamiz, avvalroq Sirdaryo va Jizzaxda besh kishi is gazidan zaharlangani xabar qilingandi.